**Keith Rupert Murdoch** (lausutaan /ˈruːpət ˈməːdɒk/; s. 11. maaliskuuta 1931) on australialaissyntyinen yhdysvaltalainen mediamoguli. Hän on News Corporationin ja sen jatkajien Fox Corporationin ja uuden News Corp -yhtiön perustaja sekä hallituksen puheenjohtaja.

Murdoch aloitti uransa yhdellä isältään perimällä sanomalehdellä Adelaidessa. Hän hankki ja perusti lisää lehtiä Australiassa ennen kuin laajensi News Corporationia Ison-Britannian, Yhdysvaltojen ja Aasian mediamarkkinoille. Hän perusti Fox Broadcasting Companyn vuonna 1986. 

Murdoch on ollut kolmesti *Time*-lehden maailman 100 vaikutusvaltaisimman henkilön listalla. Hän oli *Forbes*-lehden maailman vaikutusvaltaisimpien ihmisten listalla 13:s vuonna 2010. *Forbes*-lehden maailman rikkaimpien listalla hän oli vuonna 2015 sijalla 77.

Poliittinen toiminta
--------------------

### Australia

Murdoch oli Australian Country Party (nyk. Australian kansallispuolue) -puolueen puheenjohtajan John McEwenin poliittinen liittolainen. Murdoch puolusti McEwania *The Australian* -lehdessään. Kun McEwan jäi eläkkeelle, niin Murdoch suuntasi tukensa Australian työväenpuolueen johtajalle, Gough Whitlamille, josta tuli pääministeri vuonna 1972. Pian kuitenkin Murdoch suuntasi huomionsa Yhdysvaltoihin.

### Yhdysvallat

Yhdysvalloissa vain maan kansalainen voi omistaa televisioaseman, joten Murdochista tuli Yhdysvaltain kansalainen vuonna 1985. Samalla hän menetti Australian kansalaisuutensa.

Yksityiselämä
-------------

Murdoch on ollut neljästi naimisissa. Vuonna 1956 hän nai Patricia Bookerin, melbournelaisen entisen kauppa-apulaisen ja lentoemännän. Avioliitossa syntyi vuonna 1958 tytär, Prudence. Rupert ja Patricia erosivat vuonna 1967.

Avioeron jälkeen Murdoch avioitui samana vuonna skotlantilaissyntyisen Anna Torvin kanssa. Katolinen Torv oli tuolloin toimittajana Rupertin sydneyläisessä *The Daily Telegraph* -sanomalehdessä. Avioliitossa syntyi kolme lasta: Elisabeth (vuonna 1968), Lachlan (vuonna 1971) ja James (vuonna 1972). Pari erosi vuonna 1999 ja Torv sai avioerossa 1,7 miljardia dollaria.

Alle kuukausi toisen avioeronsa jälkeen Murdoch avioitui kiinalaissyntyisen, 30-vuotiaan Wendy Dengin kanssa. Avioliitosta syntyi kaksi lasta: Grace (vuonna 2001) ja Chloe (vuonna 2003). He erosivat vuonna 2014.

4. maaliskuuta 2016 Murdoch avioitui yhdysvaltalaisen näyttelijä-malli Jerry Hallin kanssa Lontoossa. Hall haki eroa kalifornialaiselta oikeusituimelta heinäkuussa 2022. Avioero astui voimaan kahta kuukautta myöhemmin, ja entinen pari ilmoitti eroavansa ystävinä.

Pyhän Patrickin päivänä 2022 Murdoch ilmoitti menevänsä kihloihin radiojuontaja Ann Lesley Smithin kanssa, mutta purki kihlat vain kahta viikkoa myöhemmin. Eron syyksi on arvioitu Smithin evankelistista uskonnollista vakaumusta, jonka Murdoch väitetysti koki epämukavaksi.

Kunnianosoituksia
-----------------

* Australian ritarikunta (Australia)
* Pyhän Gregorius Suuren ritarikunta (Vatikaani, 1998)

Lähteet
-------

1. ↑  Rupert Murdoch *Forbes 200 Richest Americans*.  29.9.2012. Forbes.com. Viitattu 29.9.2012. (englanniksi)
2. ↑  Executive Team Fox Corporation.  Arkistoitu. Viitattu 29.7.2020. (englanniksi)
3. ↑  Peterson-Withorn, Chase: Forbes Billionaires: Full List Of The 500 Richest People In The World 2015 *Forbes.com*.  2.3.2015. Viitattu 14.3.2016 (englanniksi).
4. ↑  Murdoch Becomes U.S. Citizen, Can Buy TV Network *Los Angeles Times*.  4.9.1985. Viitattu 19.4.2023. (englanniksi)
5. ↑  Rupert Murdoch is getting married for the fifth time at 92 years old. Here's a complete timeline of his past marriages. *Business Insider*.  23.3.2023. Viitattu 19.4.2023. (englanniksi)
6. ↑  Rupert Murdoch, Bernie Ecclestone: Most Expensive Divorce Settlements - Splitting Up A Fortune *The Economic Times*. Viitattu 19.4.2023.
7. ↑  Ross, Barbara & Siemaszko, Corky: Rupert Murdoch reaches divorce settlement with third wife, Wendi Deng Murdoch *New York Daily News*.  21.2.2014. Viitattu 12.1.2016. (englanniksi)
8. ↑  84-vuotias miljardööri Murdoch naimisiin huippumallin kanssa- "Olen maailman onnellisin mies" *Iltalehti*.  5.3.2016. Viitattu 5.3.2016.
9. ↑  Billionaire Rupert Murdoch, Jerry Hall finalize divorce but 'remain good friends' *Los Angeles Times*.  11.8.2022. Viitattu 19.4.2023. (englanniksi)
10. ↑  Rupert Murdoch reportedly calls off engagement after two weeks *The Guardian*.  4.4.2023. Viitattu 19.4.2023. (englanniksi)
11. ↑  K. Rupert Murdoch *Ronald Reagan Presidential Foundation and Library*.  2023. Viitattu 19.4.2023. (englanniksi)
12. ↑  Pope Honors Rupert Murdoch, Roy Disney, Bob Hope *Los Angeles Times*.  3.1.1998. Viitattu 19.4.2023. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Rupert Murdoch**.
* Murdoch Family tree (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Japani
* Tšekki
* Korea
* Alankomaat
* Puola

 |
|  |
| Muut | 
* SNAC
* IdRef

 |

 |